Munara Cai PDAM Tuparév

kiri|jmpl|338x338px|Wangunan Munara Cai PDAM Tuparév, Cirebon
**Munara Cai PDAM Tuparév** anu perenahna di Jalan Tuparév mangrupa salah sahiji wangunan ikonik sakaligus struktur pangluhurna di Kota Cirebon. Ieu wangunan boga fungsi minangka réservoir, nyaéta tempat panampungan cai bersih anu saterusna disaluyukeun (didistribusikeun) ka masarakat. Munara ieu aya di kompléks kantor Perumda Air Minum Tirta Giri Nata.

Dina bagian awak munara aya tulisan ucapan *“Selamat Datang”* jeung *“Selamat Jalan”*, anu negeskeun fungsina minangka pananda hiji kawasan. Ieu wangunan dipikanyaho miboga riwayat sajarah anu panjang dina kamekaran sistem panyadiaan cai bersih di Cirebon.

Munara cai éta perenahna pas di wewengkon tapel wates antara Kota Cirebon jeung Kabupatén Cirebon. Kalawan jangkungna sakitar 28 méter sarta ditopang ku dalapan pilar, struktur ieu gampang katingali ti kajauhan. Dina tradisi lisan masarakat satempat, munara cai ieu sok disebutkeun kungsi jadi salah sahiji munara pangluhurna di kawasan Asia Kidul Wétan dina mangsa kajayaanana.

## Sajarah 
Lamun ditulusur leuwih jero, munara cai PDAM anu aya di Jalan Tuparev diperkirakeun geus aya ti mangsa kolonial dina awal abad ka-19. Dina tahap awal pangwangunanna, struktur ieu masih mangrupa munara anu ukuranana leutik. Sapanjang kabutuhan cai bersih di Kota Cirebon beuki ngaronjat, munara éta tuluy dimekarkeun sarta dilegaan.
jmpl|Wangunan munara lamun ditinggali ti handap
Asup kana ahir abad ka-19, kabutuhan cai bersih di Kota Cirebon terus ningkat. Sanajan kitu, rarancang ngawangun munara cai anu leuwih gedé can bisa langsung diwujudkeun. Pangwangunan kakara bisa dilaksanakeun dina awal abad ka-20 sanggeus ngalangkungan prosés panalungtikan anu panjang, hususna dina nangtukeun sumber cai baku. Mimiti mah, cai direncanakeun rék dialirkeun ti wewengkon Linggarjati, tapi pilihan ieu dianggap kurang merenah lantaran cai gampang kakeueum ku rereged alatan jarak distribusina anu cukup jauh.

Sanggeus ngalangkungan rupa-rupa tinimbangan téknis jeung kaséhatan, para ahli ti pamaréntah kolonial Walanda mutuskeun pikeun ngamangpaatkeun sumber cai ti Cipaniis di Kabupatén Kuningan. Milih lokasi ieu dumasar kana kualitas caina anu leuwih hadé ogé kaayaan jalur distribusina anu kawilang leuwih aman, sanajan miboga tingkat kahéséan sorangan.

Salian ngalibetkeun tanaga jeung rarancang ti pihak kolonial, pangwangunan sarta pamekaran munara cai ieu ogé ngalibetkeun peran masarakat pribumi, utamana dina mangsa sanggeus kamerdikaan. Dina période kapamingpinan Wali Kota Cirebon R. S. A. Prabowo anu asalna ti Partéy Komunis Indonésia (PKI), munara cai éta dimekarkeun deui sangkan mampuh nyumponan kabutuhan cai bersih anu terus ningkat.

Ngaliwatan sababaraha tahap pamekaran éta, munara cai PDAM Tuparev kungsi dipikawanoh minangka salah sahiji munara cai pangluhurna di kawasan Asia Tenggara, sakaligus jadi pananda penting dina sajarah panyadiaan cai bersih di Kota Cirebon.

## Kiwari 
Nepi ka ayeuna, munara cai PDAM anu perenahna di Jalan Tuparév masih kénéh difungsikeun minangka sarana panampungan cai bersih kalayan kapasitas aliran ngahontal sakitar 900 liter per detik. Pas pisan di handapeun munara cai anu dicét konéng éta nangtung kantor puseur Perumda Air Minum Tirta Giri Nata di Kota Cirebon.

## Référénsi